I dag har 150 nye elever haft deres studiestart hos MARTEC i Frederikshavn. Heraf er tolv af eleverne startet på uddannelsen til skibsingeniør, som er en helt ny uddannelse i Frederikshavn. Lisbeth Hansen er én af de nye elever, der i dag er startet på uddannelsen til skibsingeniør. I 2016 startede hun på HF Søfart. Derigennem har hun fået sin interesse for den maritime branche. Nu drømmer hun om at komme til at arbejde på et skibsværft og være med til at designe skibe. - Jeg vil gerne have et job, hvor jeg kan være kreativt tænkende. Bruge hovedet og eventuelt også lavet noget praktisk, hvis det er muligt, siger hun til TV2 Nord. Stor efterspørgsel fra industrien Efter flere af de store danske værfter med tiden blev lukket og flyttede til udlandet, blev uddannelsen nedlagt i Danmark. Derfor står vi nu i en situation, hvor en stor del af de tilbageværende skibsingeniører er ved at have nået pensionsalderen, og der ses en stor efterspørgsel på nye hænder. Derfor har MARTEC nu, efter samarbejde og opfordring fra industrien, opstartet uddannelsen i Frederikshavn. - Det betyder, at vi kan levere den vare, som industrien efterspørger, siger Pia Ankerstjerne, som er direktør hos MARTEC. Hjulpet godt på vej MARTEC har modtaget en donation på 400.000 kroner fra Melsen Fonden, som blandt andet er brugt på at etablere, udvikle og øge kendskabet til uddannelsen. Derudover har Erhvervshus Nord, Frederikshavn Kommune, Trigon og Den Danske Maritime Fond givet støtte til uddannelsen. - Det er utrolig vigtigt, at der bliver uddannet flere maritime ingeniører, og vi er meget glade for at kunne bidrage til, at det fremover kan ske i Frederikshavn, hvor der også er flere virksomheder, som kan sikre de studerende et job efter studiet, siger Anker Laden-Andersen, som er formand for Melsen Fonden. Udover de 12 elever, der i dag er startet på uddannelsen, er det MARTECS mål at optage henholdsvis 20 og 30 studerende de næste to år.

Referat:
12 elever er startet på uddannelsen.